Tako slabe sezone v belokranjskih kampih ne pomnijo

V kampih ob Kolpi je bil letos zaradi slabega vremena obisk zelo pičel

Letošnje muhasto poletje je tudi v številnih kampih ob reki Kolpi povzročilo, da se je število gostov bistveno zmanjšalo. V Kanu kampu v Radencih ugotavljajo, da je upad gostov v kampu in pri izposoji raftov in čolnov kar 80%, v kampu Podzemelj pa imajo 60% manjši obisk gostov v primerjavi z lanskim. 
Deževno in hladno poletje je tudi v kampih ob reki Kolpi skrčilo število gostov. V teh dneh so nekateri kampi celo brez njih. Tudi tisti gostje, ki so le prišli, so potem zaradi dežja kmalu pobegnili domov. V večini belokranjskih kampov tako katastrofalne sezone ne pomnijo in samo upajo, da se kaj takega ne bo nikoli ponovilo. V zadnjih dvajsetih letih se je namreč ta oblika turizma ob Kolpi zelo razvila, mnogi pa vanj še vedno vlagajo, vse kar s to dejavnostjo sploh lahko zaslužijo. 
V Kanu kampu v Radencih v teh dneh ni nobenega šotora, nobenega avtodoma, zgolj ena družina, ki se je nastanila v novih lesenih hišicah, ki pa tudi ne bo ostala dolgo. In tako je že skoraj vse poletje ugotavlja lastnik kampa Martin Lindič in dodaja: »20 let že imamo ta kamp, vendar tako slabe sezone še nismo imeli doslej. Napram lanski lahko rečem, da imamo zgolj okoli 20% gostov. Sploh pri čolnarjenju je izposoja čolnov in raftov povsem presahnila, voda je namreč visoka, zaradi slabega vremena se hitro shladi, tako da se le redki odločijo za spust po Kolpi. Tudi ko se čez nekaj dni ogreje, je naslednji dan takoj dež, tako da ni tistih, ki bi najeli naša plovila.«
Lindič zatrjujejo, da je izpad v kampu kar 80%, še huje pa je pri izposoji čolnov in raftov, vsaj v primerjavi s preteklim letom, ko so bili pogoji za čolnarjenje bolj ugodni. Bistveno manj gostov je bilo letos tudi drugih kampih, tudi v kampu Podzemlju. Petra Pešelj, vodja kampa pravi: »Obisk je vsaj za 60% manjši v primerjavi z lanskim in to predvsem na račun vremena. Upamo, da se takšna sezona ne bo nikoli ponovila. Poleg tega nas je pred dnevi še zalilo, saj obcestni jarki niso bili sposobni odvesti tako obilnih padavin, kot so se zlile v kratkem času na naše kraje. K sreči večje škode nismo utrpeli, ne mi, ne naši gostje, smo pa morali nekatere preseliti v hotel v Metliki.«  
Tudi kampisti se vse poletje pritožujejo zaradi slabega vremena. Anton Volčič iz Kranja sicer v kampu vztraja  tudi te dni, je pa letos že večkrat pobegnil domov. Svoje opažanje letošnje sezone takole strne: »Padalo je kot bi bili v tropskih krajih, tako da si prisiljen oditi domov. Ker pa imava z ženo pavšal tukaj v Podzemlju, ga skušava čim več izkoristiti. Vendar se kljub temu letos še nisem kopal v Kolpi, zame je premrzla. Letos je ohlajanje v Kolpi res prava znanstvena fantastika.«
Edini, kjer pravijo, da le ni tako katastrofalno, so v kampu Kolpa v Vinici. Njihovi gostje se namreč radi vračajo, resda pa je, da so letos ostajali nekoliko manj časa kot bi sicer. Špela Kadunc, hči lastnika kampa boljši obisk kot v drugih belokranjskih kampih pripisuje temu, da vsa leta precej vlagajo v kamp in dodaja: »Glede na to, da se trudimo, vlagamo v kamp, smo prijazni naravi, uporabljamo naravne materiale in se trudimo biti eko, se mi zdi, da se nam to vsako leto obrestuje. Poleg tega se naši gostje radi vračajo. Nekaj k prepoznavnosti pripomore tudi Schengenfest. Letos smo spet naredili nekaj novega, tako smo dokončali glinene sobe, kar je zagotovo zanimiva novost, tako da tudi ta privablja nove goste.«
V kampu Kolpa so lani všečno obnovili sanitarije, letos pa so poleg mobilnih hišic gostom ponudili še kolesarske vile, kot so jih poimenovali. V njih imajo glinene sobe. Te so v teh hladnih dneh prijetno tople, v vročih dneh pa je bilo v njih prijetno hladno.

